## Rješenje Hrvatske agencije za poštu i elektroničke komunikacije klasa: UP/I-344-08/09-01/42, urbroj: 376-09-09-03 od 11. studenoga 2009.

### NN 144/2009 (2.12.2009.), Rješenje Hrvatske agencije za poštu i elektroničke komunikacije klasa: UP/I-344-08/09-01/42, urbroj: 376-09-09-03 od 11. studenoga 2009.

144 02.12.2009 Rješenje Hrvatske agencije za poštu i elektroničke komunikacije klasa: UP/I-344-08/09-01/42, urbroj: 376-09-09-03 od 11. studenoga 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3541

Na temelju članka 114. stavka 1. točke 10. i 16. te stavka 6. Zakona o elektroničkim komunikacijama (»Narodne novine« br. 73/08; dalje u tekstu: ZEK), nakon provedenog postupka stručnog nadzora radijskih postaja u vlasništvu trgovačkog društva SLATINSKI INFORMATIVNI CENTAR d.o.o iz Slatine, Braće Radić 13, radi utvrđivanja pridržavanja propisanih tehničkih parametara, nadzornik elektroničkih komunikacija donosi

RJEŠENJE

1. Nalaže se trgovačkom društvu Slatinski informativni centar d.o.o. iz Slatine, Braće Radića 13, da u roku od sedam dana od dana primitka ovog rješenja uskladi rad UKV radijske postaje odašiljača radne frekvencije f = 107,4 MHz koja se nalazi na lokaciji Slatina, s tehničkim uvjetima i uvjetima uporabe radijskih postaja za odašiljanje radijskog programa u UKV području s frekvencijskom modulacijom kojima je dopuštena najviša vrijednost devijacije odašiljača ± 75 kHz.

2. Po usklađivanju rada radijske postaje iz točke 1. ovog rješenja, trgovačko društvo Slatinski informativni centar d.o.o. dužno je bez odgode dostaviti nadzorniku elektroničkih komunikacija pismeno izvješće o mjerama i radnjama poduzetim radi uklanjanja nedostataka.

3. Ovo rješenje objavit će se u »Narodnim novinama« i na službenim internetskim stranicama Hrvatske agencije za poštu i elektroničke komunikacije.

Obrazloženje

Stručni zaposlenici Odjela nadzora Hrvatske agencije za poštu i elektroničke komunikacije su 18. lipnja 2009. godine u vremenu 18:58 do 19:13 sati i 8. rujna 2009. godine u vremenu od 11:16 do 11:31 sati proveli nadzor nad radom radijske postaje u vlasništvu trgovačkog društva Slatinski informativni centar d.o.o. u mjestu Slatina. Tom je prigodom utvrđeno nepridržavanje tehničkih uvjeta uporabe radijskih postaja – UKV odašiljača u radu na lokaciji Slatina i to nepropisne devijacije koja znatno prelazi dopuštenu najvišu vrijednost od ± 75 kHz.

O utvrđenom stanju sačinjen je Zapisnik o obavljenom stručnom nadzoru uporabe i kontrole radiofrekvencijskog spektra – navedene radijske postaje, koji je dostavljen trgovačkom društvu Slatinski informativni centar d.o.o. dopisom klasa: UP/I-344-08/09-01/42, urbroj: 376-09-09-01 od 24. rujna 2009. godine.

Devijacijom radijskog signala navedene radijske postaje – odašiljača koja je veća od dopuštene vrijednosti ± 75kHz, koncesionar radija Slatinski informativni centar d.o.o. ne pridržava se uvjeta dodjele i uporabe radio frekvencijskog spektra, i to odredbi članka 7. stavaka 8. i 9. »Pravilnika o tehničkim uvjetima i uvjetima uporabe radijskih postaja za odašiljanje radijskog programa u UKV području s frekvencijskom modulacijom (UKV/FM)« (»Narodne novine« broj 37/96) koji je na snazi temeljem odredbe članka 133. ZEK-a, čime može uzrokovati štetne smetnje radijskim postajama koje rade u skladu s propisanim normama, a čije je pokrivanje signalom temeljeno na zaštitnim odnosima među radijskim signalima s propisanom devijacijom od najviše ± 75 kHz.

Kako bi se izbjegle moguće štetne smetnje radijskim postajama koje rade u skladu s propisanim normama, nadzornik elektroničkih komunikacija odlučio je kao u izreci ovog rješenja i naložio koncesionaru radija Slatinski informativni centar d.o.o. da u roku od sedam dana otkloni utvrđene nedostatke i o poduzetim mjerama bez odgode izvijesti nadzornika elektroničkih komunikacija.

Na temelju članka 116. stavka 1. ZEK-a nadzirana osoba je dužna postupiti po rješenju nadzornika elektroničkih komunikacija. U suprotnom, bit će joj izrečena upravna mjera u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu, sve sukladno članku 116. stavcima 4. i 5. ZEK-a.

Na temelju članka 14. stavka 4. ZEK-a ovo rješenje objavit će se na službenim stranicama HAKOM-a, te u »Narodnim novinama«.

UPUTA O PRAVNOM LIJEKU

Protiv ovog Rješenja nije dopuštena žalba, ali se može pokrenuti upravni spor pred Upravnim sudom Republike Hrvatske najkasnije u roku od 30 dana od primitka Rješenja, što ne odgađa izvršenje Rješenja.

Klasa: UP/I-344-08/09-01/42
Urbroj: 376-09-09-03 AK
Osijek, 11. studenoga 2009.

Nadzornik
elektroničkih komunikacija
Anđelko Kopecki, dipl. ing. el., v. r.

Rješenje, NN 144/2009-3541